નવસારી પંથકમાં વિરાવળ, ધારાગીરી અને જલાલપોરમાં પૂર્ણા નદીમાં તથા દાંડી દરિયાકિનારે એમ કુલ ચાર મુખ્ય ઓવારેથી 6400થી વધુ ગણેશજીની પ્રતિમાઓનું અનંત ચૌદશનાં દિને વિસર્જન કરવામાં આવ્યું હતું. નવસારી, વિજલપોર તથા નજીકના ગ્રામ્ય વિસ્તારમાં મોટી સંખ્યામાં લોકોએ ગણેશોત્સવ દરમિયાન ગણેશ પ્રતિમાઓનું સ્થાપન કર્યુ હતું. આજે રવિવારે અનંત ચૌદશ હોઇ ગણેશ વિસર્જનનો દિવસ હતો. સવારથી શ્રીજીની પ્રતિમાઓનું વિસર્જન શરૂ થયું હતું. વિરાવળ પૂર્ણા નદી તથા કૃત્રિમ તળાવમાં સવારે 8.30 થી શરૂઆત થઇ હતી. જોકે વધુ સંખ્યામાં વિસર્જન બપોરે અને બપોરબાદ થયું હતું. નવસારી શહેરનાં મુખ્ય માર્ગો ઉપર વિસર્જન યાત્રા વાજતે ગાજતે નીકળી હતી. ડીજેના તાલ સંગ ફિલ્મી તથા ભક્તિ ગીતો, ગરબા ઉપર પુરૂષો તથા મહિલાઓ ઝુમતી નજરે પડી હતી. અબીલ-ગુલાલના રંગો ઉડતા હતાં.